RESOLUCIÓN do 12 de agosto de 2005, da Delegación Provincial de Lugo, pola que se dispón o rexistro, o depósito e a publicación, no Diario Oficial de Galicia, do convenio colectivo de ámbito provincial para o sector do transporte de mercadorías por estrada da provincia de Lugo.
CONSELLERÍA DE TRABALLO — III. OUTRAS DISPOSICIÓNS — 08/11/2005

Visto o texto do convenio colectivo para o sector do transporte de mercadorías por estrada da provincia de Lugo (código 2700505), asinado o día 27 de xuño
de 2005, pola representación da Asociación de Transportes Discrecionales de Mercancías por Carretera (Tradime), Asociación de Empresarios de Agencias de Carga Fraccionada, Asociación de Empresarios de Agencias de Carga Completa e das centrais sindicais CC.OO. (52,5%), UGT (35,0%), CIG (12,5%) e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores e no Real decreto 1040/1981, do 22 de maio, sobre rexistro e depósito de convenios colectivos de traballo, esta delegación provincial
ACORDA:
Primeiro.-Ordenar a inscrición do citado convenio colectivo no rexistro de convenios desta delegación, así como o seu depósito.
Segundo.-Remitir o texto do citado convenio á Dirección Xeral de Relacións Laborais da Xunta de Galicia.
Terceiro.-Dispoñer a súa publicación no Diario Oficial de Galicia.
Lugo, 12 de agosto de 2005.
Ana Chao Vázquez
Delegada provincial de Lugo
Convenio colectivo de transporte de mercadorías por estrada da provincia de Lugo
Capítulo I
Condicións xerais
Artigo 1º.-Ámbito funcional.
As disposicións deste convenio obrigan a todas as empresas e traballadores da provincia de Lugo que teñan as súas actividades reguladas polo Acordo xeral para as empresas de transportes de mercadorías por estrada, publicado no BOE do 29 de xaneiro de 1998 e, para maior concreción, indícanse seguidamente:
Servizos regulares de mercadorías, servizos discrecionais de mercadorías, transporte de peixe, transportes frigoríficos, transportes líquidos, transportes especiais (guindastres, etc.), transportes locais de mercadorías, explotación de túneles e autoestradas, garaxes, aparcamentos e servizos de lavado e engraxe, despachos auxiliares ou centrais de FFCC con vehículos automóbiles, transportes de mobles, mudanzas, gardamobles, servizos de aluguer de coches con ou sen condutor.
Artigo 2º.-Ámbito territorial.
O presente convenio será de aplicación en toda a provincia de Lugo, quedando sometidas a el tanto as empresas xa existentes como as de nova creación radicadas no ámbito territorial ou que, aínda tendo o seu domicilio social noutro lugar, teñan establecementos na provincia de Lugo, en canto ao persoal adscrito a eles.
Artigo 3º.-Ámbito temporal.
O presente convenio entrará en vigor o día 1 de xaneiro de 2005, finalizando o día 31 de decembro do ano 2007.
Artigo 4º.-Denuncia.
Ao extinguirse o período de aplicación e vixencia do presente convenio, este considerarase expresamente denunciado, sen necesidade de efectuar ningún trámite, manténdose a vixencia dos seus contidos normativos ata a sinatura de outro que os substitúa.
Artigo 5º.-Interpretación do convenio.
Para a interpretación do contido deste convenio, vixiar o seu cumprimento e, en xeral, para atender aquelas cuestións que poidan derivar da súa aplicación, crearase unha comisión mixta paritaria, formada dunha banda por dous representantes de cada unha das asociacións patronais asinantes do convenio e, doutra banda, por dous representantes de cada unha das centrais sindicais asinantes do convenio.
No caso de desacordo, as partes someteranse á arbitraxe do Servizo de Mediación, Arbitraxe e Conciliación, sen prexuízo das competencias que correspondan á xurisdición laboral.
Artigo 6º.-Vinculación á totalidade.
As condicións aquí pactadas forman un todo orgánico e indivisible e para efectos da súa aplicación práctica, serán consideradas globalmente.
No caso de nulidade parcial por modificación de calquera das condicións, quedará na súa totalidade sen eficacia práctica, debendo negociarse todo o seu contido.
Artigo 7º.-Lexislación supletoria.
En todo o non recollido neste convenio aplicarase o que determine o Acordo xeral para as empresas de transportes de mercadorías por estrada, publicado no BOE do 29 de xaneiro de 1998.
Artigo 8º.-Condición máis beneficiosa.
Respectaranse as situacións persoais que en cómputo anual excedan destas normas. Toda vez que as melloras que se implantan en virtude deste convenio teñen carácter de mínimas estimadas no seu conxunto, subsistirán os pactos, cláusulas e situacións de feito implantadas polas empresas que signifiquen condicións máis beneficiosas para os traballadores.
Capítulo II
Xornada, vacacións e descansos
Artigo 9º.-Xornada.
A xornada laboral será de 1.816 horas en cómputo anual, sendo de aplicación ao respecto o Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores e o Real decreto 1561/1995.
Artigo 10º.-Vacacións.
O persoal afectado polo presente convenio colectivo desfrutará de 30 días naturais de vacacións, dentro do ano natural, sen distinción de antigüidade ou categoría profesional, e de acordo coa normativa laboral vixente. O desfrute do período de vacacións non poderá iniciarse en día correspondente a descanso semanal ou día festivo.
Para os traballadores que ingresen ou rematen o seu contrato no transcurso do ano, ratearanse os días de vacacións en función do tempo de prestación de servizos.
As empresas e os representantes legais dos traballadores/as, e en ausencia destes os propios traballadores, procurarán pactar un calendario de vacacións nos tres primeiros meses do ano.
Artigo 11º.-Permisos.
Independentemente dos xa establecidos no Estatuto dos traballadores, e que se relacionan a continuación, para todo o persoal afectado por este convenio colectivo, establécense dous días non laborables, retribuídos e non recuperables dentro da xornada de 1.816 horas.
Conforme o disposto no Estatuto dos traballadores, o traballador, logo de aviso e xustificación, poderá ausentarse do traballo, con dereito a remuneración, por algún dos motivos e polo tempo seguinte:
a) Quince días naturais no caso de matrimonio.
b) Dous días nos casos de nacemento de fillo ou enfermidade grave ou falecemento de parentes ata o segundo grao de consanguinidade ou afinidade. Cando, con tal motivo, o traballador necesite facer un desprazamento para o efecto, o prazo será de catro días.
c) Un día por traslado do domicilio habitual.
d) Polo tempo indispensable para o cumprimento dun deber inescusable de carácter público e persoal, comprendido o exercicio do sufraxio activo. Cando conste nunha norma legal ou convencional un período determinado, aplicarase o que esta dispoña en canto á duración da ausencia e á súa compensación económica.
Cando o cumprimento do deber antes referido supoña a imposibilidade da prestación do traballo debido en máis do vinte por cento das horas laborables nun período de tres meses, poderá a empresa pasar o traballador afectado á situación de excedencia.
No suposto no que o traballador, por cumprimento do deber ou desempeño do cargo, perciba unha indemnización, descontarase o importe desta do salario a que tivera dereito na empresa.
e) Para realizar funcións sindicais ou de representación do persoal nos termos establecidos legal ou convencionalmente.
Artigo 12º.-Horas extraordinarias.
Tendo en conta a existencia dun grande número de traballadores en paro, tenderase á eliminación das horas extras durante a vixencia deste convenio. En calquera caso, as empresas terán que respectar escrupulosamente os topes legais existentes.
Artigo 13º.-Traballo en días festivos.
Cando excepcionalmente e por razóns técnicas ou organizativas non poidan desfrutarse as festas laborables aprobadas para cada ano, o traballador, de mutuo acordo coa empresa, poderá optar entre desfrutar dun descanso compensatorio equivalente dentro
dos catro meses seguintes á festa non desfrutada ou cobrar un complemento de traballo en festivos na seguinte contía:
-2005: 34,04 euros por cada festivo traballado.
-2006: o resultado de aplicar ao complemento de traballo en festivos establecido para o ano 2005 o incremento salarial previsto no artigo 14º deste convenio para o ano 2006.
-2007: o resultado de aplicar ao complemento de traballo en festivos establecido para o ano 2006 o incremento salarial previsto no artigo 14º deste convenio para o ano 2007.
Capítulo III
Retribucións
Artigo 14º.-Salario de convenio.
1. Incremento salarial:
a) O salario de convenio, para cada unha das categorías profesionais, será para o ano 2005 o que se establece na correspondente columna do anexo I deste convenio, resultado de aplicar, sobre as táboas salariais revisadas do ano 2004, incremento do 2,75%. Este salario aplicarase con efectos retroactivos desde o 1 de xaneiro de 2005 e servirá de base ou módulo para o cálculo de todos os complementos persoais de posto de traballo, de cantidade e de calidade. Con independencia desta retribución, establécese un salario mínimo de 659,94 euros mensuais, sexa cal sexa a categoría proresional de que se trate.
b) O salario de convenio, para cada unha das categorías profesionais, será para o ano 2006 o resultado de aplicar, sobre o salario de convenio de 2005, no seu caso revisado, o incremento consistente no IPC previsto polo Goberno, para o ano 2006 máis 1 punto, reuníndose para tales efectos a comisión negociadora do convenio tan pronto como se constate o IPC previsto polo Goberno para a confección, sinatura e posterior remisión aos diarios oficiais das táboas de salarios correspondentes a este período.
c) O salario de convenio, para cada unha das categorías profesionais, será para o ano 2007 o resultado de aplicar, sobre o salario de convenio de 2006, no seu caso revisado, o incremento consistente no IPC previsto polo Goberno para o ano 2007 máis 1 punto, reuníndose para tales efectos a comisión negociadora do convenio tan pronto como se constate o IPC previsto polo Goberno para a confección, sinatura e posterior remisión aos diarios oficiais das táboas de salarios correspondentes a este período.
2. Cláusula de revisión salarial:
a) Para o ano 2005 establécese unha cláusula de revisión para o caso de que o IPC real estatal a 31 de decembro de 2005 rexistrase un incremento superior ao 2%. Neste caso efectuarase unha revisión salarial no exceso da indicada cifra, que terá efectos retroactivos desde o 1 de xaneiro de 2005, servindo de base para aplicar o incremento do ano 2006.
b) Para o ano 2006 establécese unha cláusula de revisión para o caso de que o IPC real estatal a 31 de decembro de 2006 rexistrase un incremento superior ao IPC previsto polo Goberno para o ano 2006. Neste caso efectuarase unha revisión salarial no exceso da indicada cifra, que terá efectos retroactivos dende o 1 de xaneiro de 2006, servindo de base para aplicar o incremento do ano 2007.
c) Para o ano 2007 establécese unha cláusula de revisión para o caso de que o IPC real estatal a 31 de decembro de 2007 rexistrase un incremento superior ao IPC previsto polo Goberno para o ano 2007. Neste caso efectuarase unha revisión salarial no exceso da indicada cifra, que terá efectos retroactivos dende o 1 de xaneiro de 2007, servindo de base para aplicar o incremento do ano 2008.
Artigo 15º.-Atrasos de convenio.
Os atrasos que resulten da aplicación deste convenio faranse efectivos aos traballadores como máximo durante os trinta días seguintes ao da publicación do convenio no BOP de Lugo.
Artigo 16º.-Complemento de convenio.
Establécese para todo o persoal no ano 2005 un complemento de 87,18 euros mensuais, cotizable á Seguridade Social.
O complemento de convenio para o ano 2006 será o resultado de aplicar ao complemento de convenio de 2005 o mesmo incremento pactado para o 2006 para o salario de convenio.
O complemento de convenio para o ano 2007 será o resultado de aplicar ao complemento de convenio de 2006 o mesmo incremento pactado para o 2007 para o salario de convenio.
Artigo 17º.-Antigüidade.
Para todo o persoal afectado por este convenio establécense as percepcións que seguidamente se relacionan polo concepto de antigüidade con carácter de máximas:
-2 anos, 9,02 euros mensuais.
-4 anos, 18,03 euros mensuais.
-9 anos, 36,06 euros mensuais.
-14 anos, 54,09 euros mensuais.
-19 anos, 72,12 euros mensuais.
-24 anos, 90,15 euros mensuais.
-29 anos, 108,18 euros mensuais.
O disposto anteriormente enténdese sen prexuízo dos dereitos adquiridos respecto a cantidades xa consolidadas e que veñen percibindo actualmente os traballadores.
Artigo 18º.-Pagas extra.
As pagas serán tres: Nadal, xullo e beneficios, pagadoira esta última no mes de marzo. O importe destas pagas será, cada unha delas, igual ao salario base de 30 días establecido no convenio máis antigüidade e o seu devengo será anual.
Para os efectos do devengo das pagas extra, establécense os seguintes períodos:
Paga extra de xullo: desde o 1 de xullo ao 30 de xuño.
Paga extra de Nadal: desde o 1 de xaneiro ao 31 de decembro.
Paga extra de beneficios: desde o 1 de xaneiro ao 31 de decembro.
Artigo 19º.-Complemento persoal de idiomas.
Para todo aquel persoal incluído no ámbito deste convenio que para o desempeño do seu traballo faga uso dalgún idioma estranxeiro, establécese un complemento persoal de 91,83 euros mensuais para o ano 2005 para cada idioma empregado.
O complemento persoal de idiomas para o ano 2006 será o resultado de aplicar ao complemento de 2005 o mesmo incremento pactado para o ano 2006 para o salario de convenio.
O complemento persoal de idiomas para o ano 2007 será o resultado de aplicar ao complemento de 2006 o mesmo incremento pactado para o ano 2007 para o salario de convenio.
Para o recoñecemento deste complemento requirirase o uso utilitario do idioma cun nivel adecuado para o entendemento básico nun nivel de conversa comercial.
Para a determinación da aptitude necesaria e do dereito á percepción deste complemento polos traballadores afectados, a comisión mixta paritaria do convenio establecerá anualmente un mínimo dunha convocatoria de probas que se levará adiante coa concorrencia de técnicos titulados nos idiomas correspondentes, que serán os que determinarán o contido das probas que se vaian efectuar e valorarán as condicións dos concorrentes ás probas, sen menoscabo da súa ratificación polos representantes que integran a comisión mixta paritaria do convenio.
Artigo 20º.-Complemento de perigosidade.
Para os traballadores ao servizo da empresa á entrada en vigor do convenio de transporte de mercadorías por estrada do ano 1993 e que manipulen ou transporten habitualmente mercadorías explosivas, inflamables ou tóxicas, establécese un complemento de perigosidade na contía de 240,40 euros.
Para os traballadores que se contratasen a partir da entrada en vigor dese convenio e que realicen as tarefas indicadas no punto anterior, establécese un complemento de 240,40 euros no caso de que se contraten por tempo inferior a un ano. Se a contratación é por tempo superior a un ano ou indefinida, a contía do referido complemento é de 145,77 euros.
Artigo 21º.-Axudas de custo.
A contía das axudas de custo queda establecida a partir da publicación deste convenio no BOP de Lugo nas cantidades que seguidamente se relacionan:
-Destacamento: 31,03 euros.
-España e Portugal: 35,92 euros.
-Resto de Europa: 44,63 euros.
A axuda de custo de destacamento entrará en vigor cando o traballador leve, como mínimo, 15 días de permanencia na mesma praza.
A partir do 1 de xaneiro de 2006, a contía das axudas de custos será o resultado de aplicar ás contías anteriores o incremento consistente no IPC real estatal a 31 de decembro de 2005.
A partir do 1 de xaneiro de 2007, a contía das axudas de custos será o resultado de aplicar ás contías vixentes no 2006 o incremento consistente no IPC real estatal a 31 de decembro de 2006.
Os traballadores sen dereito ao cobramento de axuda de custo completa que teñan que xantar fóra do seu domicilio como consecuencia do desenvolvemento do traballo ou que cheguen á praza do seu centro de traballo ou domicilio despois das 15.00 horas, terán dereito ao cobramento de axuda de custo polo xantar no importe de 9 euros.
Os traballadores sen dereito ao cobramento de axuda de custo completa que teñan que cear fóra do seu domicilio como consecuencia do desenvolvemento do traballo ou que cheguen á praza do seu centro de traballo ou domicilio despois das 22.00 horas, terán dereito ao cobramento de axuda de custo pola cea no importe de 9 euros.
Os traballadores sen dereito ao cobramento de axuda de custo completa que teñan que almorzar fóra do seu domicilio como consecuencia do desenvolvemento do traballo ou que saian da praza do seu centro de traballo ou domicilio antes das 7.00 horas, terán dereito ao cobramento de axuda de custo por almorzo no importe de 3 euros.
Artigo 22º.-Cláusula de inaplicación salarial.
Cando unha empresa das incluídas no ámbito de aplicación deste convenio pretenda a inaplicación do nivel retributivo establecido nel, deberá proceder do seguinte xeito:
1. A empresa interesada na inaplicación deberá instala remitindo á comisión paritaria do convenio escrito polo que comunique a súa intención de acollerse a este artigo e a causa ou causas que invoque para iso, debendo así mesmo remitir á comisión paritaria, nos 30 días seguintes a tal comunicación, a documentación que acredite a causa ou causas invocadas, documentación entre a que figurará necesariamente a presentada pola empresa con carácter obrigatorio ante o Ministerio de Facenda, Rexistro Mercantil e outros organismos oficiais referida ao último exercicio.
2. A comisión paritaria terá un termo dun mes, dende a presentación da documentación a que se fai referencia no punto anterior, para resolver. Dentro deste termo dun mes, escoitarase a representación dos traballadores da empresa solicitante así como os representantes da propia empresa solicitante ante os sindicatos e organizacións empresariais partícipes da mesa negociadora.
3. Serán requisitos necesarios para obter a inaplicación do nivel retributivo do convenio estar ao día no seu aboamento ata a data de resolución da comisión paritaria, salvo nos casos nos que a comisión paritaria estime oportuno o incumprimento deste requisito.
4. Así mesmo, a empresa debe dar conta da situación de inestabilidade no exercicio anterior e demostrar que, no caso de aplicar o réxime salarial pactado no convenio, tería que proceder a medidas de extinción ou suspensión de contratos.
5. No caso de estimar fundada a solicitude, a comisión paritaria establecerá o nivel retributivo que se vai aplicar na empresa afectada, que en ningún caso debe afectar á estrutura establecida para o salario deste convenio.
6. En todo caso, o beneficio de inaplicación só se entende ata o remate do período de vixencia establecido para o nivel retributivo vixente no momento da solicitude ou, de ser o caso, para o prazo que estimase a comisión paritaria.
7. A comisión paritaria estenderá copia fidedigna da súa resolución, remitindo exemplares dela á representación da empresa, aos seus traballadores e aos sindicatos e orgnizacións empresariais que participaron no proceso. Tamén a remitirá á autoridade laboral, para efectos de rexistro, depósito e publicación.
Capítulo IV
Acción social
Artigo 23º.-Incapacidade temporal derivada de accidente de traballo e incapacidade temporal con hospitalización.
Para tal suposto, as empresas completarán a prestación económica da Seguridade Social ata o 100% do salario regulador.
Igualmente, a empresa satisfará o 100% do salario en caso de IT que motive hospitalización e polo período de duración desta. Cando, a xuízo da empresa, existan indicios razoables para presumir algunha irregularidade, poderá requirir ao traballador para que se someta a recoñecemento do facultativo que a empresa designe, sendo por conta desta os gastos que se orixinen por tal motivo.
Artigo 24º.-Seguro de invalidez ou morte.
As empresas comprendidas no ámbito de aplicación deste convenio contratarán, no prazo máximo de 30 días a partir da súa publicación no BOP de Lugo deste texto articulado, unha póliza de seguros con primas íntegras ao seu cargo, para todos os traballadores, que cubrirán os riscos de morte e invalidez permanente (graos de total, absoluta e grande invalidez) derivados de accidente de traballo, incluído in itinere.
As contías serán as seguintes:
-Morte do traballador: 32.000 euros.
-Invalidez permanente: 32.000 euros.
A partir do 1 de xaneiro de 2007 as contías de cobertura da póliza prevista neste artigo serán de 35.000 euros, tanto no caso de morte como no caso de invalidez permanente.
Artigo 25º.-Premio de constancia.
Os traballadores que, con 10 anos como mínimo de antigüidade na empresa, decidan voluntariamente xubilarse anticipadamente e sempre e cando exista acordo previo entre o traballador e a empresa, terán dereito ao desfrute de vacacións retribuídas na duración que seguidamente se relaciona:
-Aos 60 anos de idade, 10 mensualidades.
-Aos 61 anos de idade, 9 mensualidades.
-Aos 62 anos de idade, 7 mensualidades.
-Aos 63 anos de idade, 6 mensualidades.
-Aos 64 anos de idade, 4 mensualidades.
A solicitude de xubilación anticipada deberá efectuala o traballador coa suficiente antelación.
Ao cumprir os 65 anos de idade, a xubilación será obrigatoria para o traballador, sempre e cando reúna o período de carencia necesario para acceder á correpondente prestación.
Capítulo V
Contratación
Artigo 26º.-Contratos de duración determinada regulados no artigo 15.1º b) do Real decreto lexislativo 1/1005, polo que se aproba o texto refundido do Estatuto dos traballadores.
Estes contratos poderán celebrarse cunha duración máxima de doce meses nun período de dezaoito meses.
Capítulo VI
Dereitos sindicais
Artigo 27º.-Dereitos sindicais.
As empresas poderán deducir, a través das nóminas, as cotas correspondentes aos afiliados ás centrais sindicais que corresponda. Os interesados deberán solicitalo por escrito á dirección da empresa. Os importes retidos serán entregados á persoa ou entidade que designe a central sindical correspondente.
Artigo 28º.-Garantías sindicais.
Ningún membro do comité de empresa ou delegado de persoal poderá ser despedido ou sancionado durante o exercicio das súas funcións nin dentro do ano seguinte, no seu caso, do remate do seu mandato, salvo que esta se produza por revogación ou demisión, e sempre que o despedimento ou sanción se basee na actuación do traballador no exercicio legal da súa representación.
Se o despedimento ou calquera outra sanción por supostas faltas graves ou moi graves obedeceran a outra causa, deberá tramitarse expediente contraditorio no que serán oídos, á parte do interesado, o comité de empresa ou delegado sindical, no suposto de que estea recoñecido como tal na empresa.
Non poderán ser discriminados na súa promoción económica ou profesional por causa ou razón do desempeño da sua representación.
Poderán exercer a liberdade de expresión no interior da empresa nas materias propias da súa representación, podendo publicar ou distribuír, sen perturbar o normal desenvolvemento do proceso produtivo, aquelas publicacións de interese laboral ou social, comunicando todo iso previamente á empresa, exercendo tales tarefas de acordo coa normativa legal vixente para o efecto.
Disporán do crédito de horas mensuais retribuídas que a lei determine.
Sen superar o máximo legal, poderán ser consumidas horas retribuídas de que dispoñen os membros de comités de empresa ou delegados de persoal, co fin de prever a asistencia a cursos de formación organizados polos sindicatos.
Artigo 29º.-Taboleiro de anuncios.
Todas as empresas afectadas por este convenio facilitarán aos traballadores un taboleiro de anuncios. A súa utilización estará circunscrita a temas de carácter laboral ou sindical, entendidos amplamente. O taboleiro de anuncios poderá ser empregado tamén polas empresas para a inclusión de calquera anuncio ou comunicación que consideren de interese.
Capítulo VII
Disposicións varias
Artigo 30º.-Carné de conducir.
Aos condutores e a quen, como consecuencia de conducir un vehículo da empresa, por orde e conta desta, se lles retire o seu permiso de condución por tempo non superior a 6 meses, serán trasladados este tempo a outro traballo, aínda que sexa de categoría profesional inferior, nalgún dos servizos de que dispoña a empresa, e seguirán percibindo o salario correspondente á súa categoría.
O disposto na presente disposición non será de aplicación nos casos de reincidencia dentro da vixencia do convenio, quedando excluídos deste beneficio os condutores que se viran privados do permiso de conducir a consecuencia do consumo de drogas ou de inxestión de bebidas alcohólicas en cantidade superior á permitida pola lei.
Artigo 31º.-Formación profesional.
As partes signatarias acordan constituír unha Comisión Paritaria Provincial Sectorial de Formación Profesional, integrada por 1 representante de cada unha das centrais sindicais asinantes do convenio e un número de representantes das asociacións provinciais de empresarios de transportes de Lugo igual ao total das centrais sindicais.
Serán funcións desta comisión:
-Requirir das administracións autonómicas competentes o recoñocemento desta comisión como interlocutor social sectorial, que reciba a información existente sobre programas e cursos de formación profe
sional con financiamento oficial que afecten ao sector de transportes, co fin de colaborar tanto nos que estean en marcha, como nos que poidan programar en diante.
-Elaborar estudos sobre necesidades e requirimentos de formación profesional no sector para chegar a definir a organización e programación dela, tanto ocupacional como reguladora (observatorio ocupacional).
-Elaborar plans formativos necesarios para conseguir a homologación das cualificacións profesionais dos traballadores técnicos, administrativos e manuais, cos seus equivalentes na Comunidade Económica Europea, con vistas á entrada en vigor do Mercado Único.
-Cantas outras funcións a comisión se atribúa, orientadas ao desenvolvemento e mellora da formación profesional no sector na provincia de Lugo.
Artigo 32º.-Roupa de traballo.
Todos os traballadores terán dereito a que as empresas lles provexan da roupa de traballo e calzado de seguridade que resulte necesario en función do traballo que se vai desenvolver.
Artigo 33º.-Saúde laboral.
Créase no ámbito do presente convenio a Comisión Provincial Sectorial de Saúde Laboral de Transporte de Mercadorías por Estrada, que terá carácter técnico-consultivo e que, no caso de decisión unánime dos seus membros, poderá chegar a acordos en materia de saúde laboral e prevención de riscos.
A comisión á que se refire o presente artigo terá carácter paritario e estará composta por seis membros da parte patronal, dous por cada asociación asinante do convenio, e seis membros da parte sindical, dous por cada central sindical asinante do convenio.
A comisión reunirase cando o solicite calquera das entidades asinantes e, con carácter fixo, unha vez ao ano.
Ás reunións da comisión poderán asistir, con voz pero sen voto, asesores das entidades asinantes.
Disposición adicional
Única.-As partes asinantes comprométense a reunir a comisión paritaria do convenio para o caso de que se produza unha modificación na regulación dos tempos de condución e descanso e que esta entre en vigor durante a vixencia do convenio, co fin de analizar as modificacións que se producirán e a súa repercusión en materia de xornada.
Disposición transitoria
Única.-Para os efectos de evitar atrasos na publicación do convenio no futuro, as partes asinantes comprométense a constituír a comisión negociadora do próximo convenio entre o 1 e o 10 de novembro de 2007.
Táboa salarial 2005 convenio transporte
mercadorías por estrada
Vixencia 1-1-2005 ao 31-12-2005
Categoría profesional
Soldo
base
Comp.
convenio
Retr.
anual
Grupo 1. Persoal técnico superior
Subgrupo A
Xefe de servizo
1.014,33
87,18
16.261,11
Inspector principal
905,12
87,18
14.622,96
Subgrupo B
Enxeñeiro e licenciado
900,70
87,18
14.556,66
Enxeñeiro técnico e auxiliar titulado
754,05
87,18
12.356,91
Axudante técnico sanitario
700,17
87,18
11.548,71
Grupo 2. Persoal administrativo
Xefe de sección
776,64
87,18
12.695,76
Xefe de negociado
732,09
87,18
12.027,51
Oficial de 1ª
686,55
87,18
11.344,41
Oficial de 2ª
667,19
87,18
11.054,01
Auxiliar administrativo
667,19
87,18
11.054,01
Sección 2ª. Persoal de axencias de transporte
Encargado xeral
800,34
87,18
13.051,26
Encargado de almacén
770,02
87,18
12.596,46
Capataz
739,71
87,18
12.141,81
Auxiliar de almacén e báscula
667,19
87,18
11.054,01
Mozo especializado (día)
22,27
87,18
11.179,01
Mozo carga e descarga e reparto (día)
22,27
87,18
11.179,01
Subgrupo B. Transporte de mercadorías
Xefe de tráfico de 1ª
800,34
87,18
13.051,26
Xefe de tráfico de 2ª
770,02
87,18
12.596,46
Xefe de tráfico de 3ª
739,71
87,18
12.141,81
Condutor mecánico (día)
23,94
87,18
11.938,86
Condutor (día)
23,32
87,18
11.656,76
Condutor-repartidor (día) (1)
23,94
87,18
11.938,86
Condutor motocicleta e furgoneta (día)
22,66
87,18
11.356,46
Axudante (día)
22,27
87,18
11.179,01
Mozo especializado (día)
22,27
87,18
11.179,01
Mozo (día)
22,27
87,18
11.179,01
Sección 1ª. Grupo E: garaxes e aparcamentos
Encargado xeral de 1ª
800,34
87,18
13.051,26
Encargado xeral de 2ª
770,03
87,18
12.596,61
Encargado de almacén
739,71
87,18
12.141,81
Engraxador-lavacoches (día)
22,27
87,18
11.179,01
Garda caixeiro (día)
22,27
87,18
11.179,01
Garda de noite e día. Mozo (día)
22,27
87,18
11.179,01
Sección 2ª. Grupo F: estacións de lavado e engraxamento
Encargado de 1ª
800,34
87,18
13.051,26
Encargado de 2ª
770,03
87,18
12.596,61
Engraxador. Mozo de servizo (día)
20,43
87,18
10.341,81
Subgrupo F. Transporte de mobles, mudanzas e gardamobles
Xefe de tráfico
800,34
87,18
13.051,26
Inspector visitador
770,02
87,18
12.596,46
Encargado de almacén gardamobles. Capataz
739,71
87,18
12.141,81
Mozo espacilizado (día)
22,41
87,18
11.242,71
Mozo (día)
22,27
87,18
11.179,01
Carpinteiro (día)
23,09
87,18
11.552,11
Condutor mecánico (día)
23,94
87,18
11.938,86
Condutor (día)
23,31
87,18
11.652,21
Condutor furgoneta e motocicleta (día)
22,66
87,18
11.356,46
Capitonista (día)
22,46
87,18
11.265,46
Grupo 4. Persoal de talleres
Xefe de taller
829,98
87,18
13.495,86
Encargado ou contramestre
743,08
87,18
12.192,36
Encargado xeral
717,28
87,18
11.805,36
Encargado de almacén
689,96
87,18
11.395,56
Xefe de equipo (día)
24,27
87,18
12.089,01
Oficial de 1ª (día)
23,65
87,18
11.806,91
Oficial de 2ª (día)
22,66
87,18
11.356,46
Oficial de 3ª. Mozo de taller (día)
22,27
87,18
11.179,01
Grupo 5. Persoal de guindastres
Condutor mecánico (día)
31,06
87,18
15.178,46
Condutor guindastre (día)
28,59
87,18
14.054,61
Operador de guindastre (día)
26,12
87,18
12.930,76
Categoría profesional
Soldo
base
Comp.
convenio
Retr.
anual
Persoal subalterno
Cobrador facturas, telefonista, porteiro, vixilante
676,51
87,18
11.193,81
Limpadora (por horas)
8,90
87,18
5.095,66
(1) O salario correspondente a condutor-repartidor aplicarase a partir da publicación deste convenio no BOP.